**ZÁPIS č. 9**

**Z RIADNEHO ZASADNUTIA SPRÁVNEJ RADY TASR**

**29. septembra 2016 so začiatkom o 15.00 h**

**Prítomní členovia správnej rady:**  Boris Chovanec, Ján Sand, Peter Alakša, Richard Kvasňovský

**Ospravedlnení:** Vladimír Masár,

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal podpredseda rady Boris Chovanec. Konštatoval, že rada je uznášaniaschopná a navrhol program zasadnutia:

**Program:**

1. **Vyhodnotenie konferencie tlačových agentúr združených v Aliancii európskych tlačových agentúr (EANA)** **v Bratislave (21.9. -23.9.2016)**
2. **O portáli – vovlaku.sk**
3. **Rôzne**

**UZNESENIE č. 26/2016:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

1. **Vyhodnotenie konferencie tlačových agentúr združených v Aliancii európskych tlačových agentúr (EANA)** **v Bratislave (21.9. -23.9.2016)**

 Podpredseda Správnej rady TASR požiadal generálneho riaditeľa, aby vyhodnotil konferenciu tlačových agentúr - EANA

Na úvod generálny riaditeľ oboznámil členov rady že Európska aliancia tlačových agentúr (EANA) je stavovská organizácia tlačových agentúr v Európe. Vznikla v roku 1959 a združuje dominantné tlačové agentúry z Európy, pričom členom môže byť z každého štátu len jedna agentúra, ktorá je lídrom na danom mediálnom trhu. TASR patrí k dlhoročným aktívnym členom EANA. V septembri 2016 sa po prvýkrát v histórii uskutočnili v Bratislave rokovania Výkonného výboru EANA a konferencia EANA. Nikdy v histórii Slovenska nebolo v Bratislave toľko mediálnych lídrov a CEO tak významných inštitúcií ako je napr. nemecká agentúra DPA, francúzska AFP, rakúska APA, španielska LUSA…. O pridelení organizácie tohto podujatia pre Bratislavu rozhodlo Valné zhromaždenie EANA v Ženeve v septembri 2015.Prípravný výbor v spolupráci s EANA vytýčil tému konferencie : „Posilnenie nezávislosti tlačových agentúr v digitálnom svete “. Cieľom tejto témy bolo priniesť a konfrontovať poznatky agentúr s rôznym usporiadaním (súkromné agentúry, agentúry vlastnené médiami, agentúry verejnej služby, štátne agentúry) na tému redakčnej nezávislosti.

Hosťom konferencie boli : riaditeľ vzťahov s médiami spoločnosti Facebook Nick Wrenn a Jonathan Lockwood, viceprezident americkej spoločnosti Getty Images, celosvetového lídra v oblasti vizuálnej komunikácie a predaja fotografií.

Súčasťou konferencie bolo odovzdávanie ceny EANA za inovácie a rozvoj. Cenu za inovácie si odniesla nemecká agentúra DPA.

Program Výkonného výboru zahŕňal ročnú správu o činnosti, prerokovanie žiadosti o prijatie nových členov a voľbu nového prezidenta EANA.

V rámci konferencie TASR podpísala rozšírenú zmluvu o spolupráci s tureckou agentúrou ANADOLU AGENCY.

Generálny riaditeľ uviedol, že konferencie v Bratislave sa zúčastnil rekordný počet účastníkov. Pricestovalo spolu 32 delegácií a 54 hostí (bez zástupcov TASR). Na konferencii vystúpilo spolu 18 rečníkov v hlavných príspevkoch. Otváracie vystúpenia patrilo významným hosťom zo spoločnosti Facebook a Getty Images.

Ďalej generálny riaditeľ povedal, že EANA ako stavovská organizácia rieši aj vzťahy a problematiku nadnárodnej legislatívy. Tlačové agentúry by mali byť súčasťou skupiny tvorcov umeleckých a žurnalistických diel, ktorých chce Európska komisia (EK) viac chrániť pred neoprávneným kopírovaním na webe. Na konferencii to uviedol zástupca Agence France-Presse (AFP) Christophe Walter Petit. V navrhovanom prepracovaní pravidiel Európskej únie (EÚ) v oblasti autorských práv, ktoré inicioval predseda EK Jean-Claude Juncker, sa v skupine, ktorej by sa zvýšená ochrana mala týkať, zabudlo na tlačové agentúry. EANA chce a musí pripraviť analýzu pre Európsku komisiu, ktorá podporí rozšírenie nového návrhu pravidiel Únie aj o tlačové agentúry.

TASR počas konferencie podpísala, obnovila a rozšírila zmluvu o spolupráci s tureckou agentúrou Anadolu Agency. Zmluva rozširuje doterajšiu spoluprácu o nové segmenty foto a video spravodajstva i kvantitu preberaných informácií. V súvislosti s dianím v Európe a úlohou Turecka ide o dôležitý krok pre zabezpečenie autentického spravodajstva, a to nielen z nadnárodných zdrojov Reuters či AP.

Novým prezidentom Európskej aliancie tlačových agentúr (EANA) sa stal výkonný riaditeľ a šéfredaktor švédskej agentúry TT Jonas Eriksson. Na pozícii vystrieda výkonného riaditeľa britskej agentúry PA Clivea Marshalla.

Počas konferencie prebehli neformálne stretnutia s partnerskými agentúrami, ale i rokovania o podmienkach spolupráce s nemeckou agentúrou DPA, francúzskou AFP, ale i tlačovou agentúrou Andory (Andora News Agency), ktorá prejavila záujem o projekt Školský servis TASR. O Školský srervis majú záujem i Poliaci a Maďari.

 Generálny riaditeľ konštatoval, že to bola výborná prezentácia TASR a aj Slovenska . Konferencia EANA a jej Valné zhromaždenie sa konalo v Bratislave prvýkrát. Počet mediálnych lídrov a delegácií svedčí o veľkom záujme o Bratislavu.

TASR prezentovala nielen svoju prácu, ale i krajinu, zvyky a tradície. Bratislava si získala veľký rešpekt v medzinárodných novinárskych kruhoch. Väčšina zúčastnených prejavila záujem sa na Slovensko vrátiť či už profesionálne, ale i osobne, keďže išlo o ich prvú návštevu Slovenska. Generálny riaditeľ poznamenal, že dostal niekoľko ďakovných e-mailov od zahraničných partnerov. Taktiež sa poďakoval všetkým, ktorí sa na akcii podieľali.

Na záver zdôraznil, že TASR posilnila svoje postavenie na medzinárodnom poli ako relevantný a kredibilný partner. Členovia rady si prezreli i fotodokumentáciu z tohto podujatia.

Podpredseda rady poďakoval GR TASR a otvoril diskusiu.

Členovia Správnej rady sa zaujímali, či médiá priniesli informáciu o tejto konferencii, o funkčné obdobie nového predsedu a vysoko ocenili celú akciu.

Generálny riaditeľ odpovedal na otázky-funkčné obdobie predsedu je 2 roky a išlo o uzavreté rokovanie.

Po skončení diskusie podpredseda rady navrhol uznesenie :

**UZNESENIE č. 27/2016**

SR TASR zobrala na vedomie Vyhodnotenie konferencie tlačových agentúr združených v Aliancii európskych tlačových agentúr (EANA) v Bratislave**.**

 Za: 4 Proti: 0 Zdržal sa: 0

**Uznesenie bolo prijaté.**

1. **O portáli – vovlaku.sk**

 Podpredseda Správnej rady TASR požiadal generálneho riaditeľa, aby odprezentoval

ďalší z produktov TASR portál- vovlaku.

 PhDr. Rezník uviedol, že po úspešnom uvedení webu newsnow.sk ( v anglickom jazyku) pri príležitosti slovenského predsedníctva v Rade EÚ pokračuje TASR v uvádzaní noviniek, ktorých cieľom je osloviť novú cieľovú skupinu návštevníkov a priniesť informácie so všeobecnou spoločenskou hodnotou.

Vovlaku.teraz.sk patrí do skupiny portálov Tlačovej agentúry Slovenskej republiky. Cieľom projektu je priniesť návštevníkom portálu možnosť precestovať celé Slovensko po koľajniciach - vo vlaku, formou Slow TV, čiže zaznamenania jazdy vlaku z kabíny rušňovodiča v „reálnom čase“. Postupne jazdíme na všetkých železničných tratiach po Slovensku. Pri tvorbe projektu spolupracuje TASR s ZSSK (Železničná spoločnosť Slovensko, a. s.,).

 Ďalej generálny riaditeľ informoval členov rady o nákladoch na vytvorenie webu a marketingovom využití.

Podpredseda rady poďakoval GR TASR a otvoril diskusiu.

Členovia Správnej rady nemali návrhy ani pripomienky k tomuto bodu a tak podpredseda rady navrhol uznesenie :

**UZNESENIE č. 28/2016**

SR TASR zobrala na vedomie informáciu generálneho riaditeľa TASR o portáli –vovlaku.sk

 Za: 4 Proti: 0 Zdržal sa: 0

1. **Rôzne**

 Generálny riaditeľ informoval členov rady:

* NKÚ ukončuje štvormesačnú hĺbkovú kontrolu hospodárenia a činnosti TASR. Ak bude uzatvorený protokol o kontrole predloží ho na ďalšie rokovanie rady.
* dňa 5.10. 2016 je pozvaný na rokovanie Výboru NR SR pre kultúru a médiá,kde predloží Správu o činnosti Tlačovej agentúry Slovenskej republiky za I. polrok 2016

Členovia správnej rady sa dohodli na termíne ďalšieho zasadnutia 19.októbra 2016 (streda) o 14,00 h.

Bratislava 29. 9. 2016

Zapísal: B.Chovanec v. r.

Podpredseda správnej rady TASR